Motor tref agt voetgangersNetcare het Maandagoggend op die ongeluk reageer (Foto: Verskaf) ŉ Groep van agt voetgangers was Maandagoggend klaarblyklik op die verkeerde plek op die verkeerde tyd, toe ŉ sportnutsmotor hulle in Pretoria getref het. Die voetgangers het van ernstige tot geringe beserings opgedoen. Die ongeluk het om 08:43 in Garsfonteinweg in Pretoriuspark, plaasgevind. Volgens Shawn Herbst, woordvoerder van Netcare 911, het die bestuurder van die sportnutsmotor na bewering beheer oor die voertuig verloor en die agt voetgangers in die proses getref. “By paramedici se aankoms op die toneel was een van die voetgangers steeds onder die voertuig vasgekeer. Paramedici het die persoon bevry en op die toneel behandel,” het Herbst bevestig. Die ander sewe voetgangers is ook op die toneel behandel. Drie mans het ernstige beserings opgedoen en vier ander het geringe tot matige beserings opgedoen. Die bestuurder van die sportnutsmotor het glo beheer oor die voertuig verloor (Foto: Verskaf) “Al die pasiënte is op die toneel behandel voordat hulle per ambulans na nabygeleë hospitale geneem is vir verdere mediese behandeling.” Maroela Media het vroeër berig die Suid-Afrikaanse Weerdiens (SAWD) het ŉ waarskuwing vir swaar reën- en donderbuie vir onder meer Gauteng uitgereik. Hierdie weerstoestande word tot Woensdag verwag. Thabo Charles Mabaso, woordvoerder van die Tshwane-nooddienste, het by navraag aan Maroela Media gesê motoriste moet in hierdie tyd ekstra versigtig op nat en gladde paaie wees. “Ons vra dat motoriste tydens reënweer stadiger sal ry en ŉ veilige volgafstand sal handhaaf,” het Mabaso gesê. Hy waarsku dat motoriste in gebiede waar jakarandas tans in blom is veral versigtig moet bestuur, omdat blomme wat reeds van die bome afgeval het en in die pad lê baie glad kan wees. Mabaso het ook voetgangers gewaarsku om versigtig op sypaadjies te loop omdat hulle weens die nat toestande kan gly en val.